निःशुल्क सेनेटरी प्याड, गुनासो सुन्ने टोल फ्रि र महिला सेल व्यवस्था गर्न माग
किशोरीलाई महिनावारी हुँदा सरकारी सबै कार्यालयहरु र सार्वजनिक स्थानहरुमा समस्या आउने गरेको भन्दै निःशुल्क रुपमा सेनेटरी प्याडको व्यवस्था गर्न माग गरिएका छन् ।
तिलाचन पाण्डेतम्घास, असार २७ गते । किशोरीलाई महिनावारी हुँदा सरकारी सबै कार्यालयहरु र सार्वजनिक स्थानमा समस्या आउने गरेको भन्दै निःशुल्क रुपमा सेनेटरी प्याडको व्यवस्था गर्न माग गरिएका छन् ।चन्द्रकोट गाउँपालिकाका मनिषा घर्तीले सार्वजनिक स्थान र कार्यालयहरुमा निःशुल्क रुपमा सेनेटरी प्याडको व्यवस्था गर्न स्थानीय सरकारसँग माग गर्नुभएको छ । उहाँले किशोरीहरु  महिनावारी हुँदा सरकारी कार्यालय र सबै सार्वजनिक स्थलमा निःशुल्क रुपमा सेनेटरी प्याडको व्यवस्था नहुँदा विभिन्न समस्या झेल्नुपरेको गुनासो गर्नुभयो ।सार्वजनिक सुनुवाई कार्यक्रममा उहाँले सरकारी स्वास्थ्य संस्था र अस्पतालहरुमा नागरिकहरुको विश्वास कम हुँदै गएकाले गुणस्तरीय र भरपर्दो सेवा उपलब्ध गराउन स्थानीय सरकारले पहल गर्न जोड दिनुभयो ।सरकारी स्वास्थ्य संस्थाहरुमा भन्दा निजी क्लिनिकहरुमा सेवाग्राहीको भीड लाग्ने गरेको भन्दै गुणस्तरीय सेवा प्रदान गर्नुपर्नेमा उहाँले जोड दिनुभयो ।चन्द्रकोट गाउँपालिकाकी महिला नेत्री अन्जु पुनले महिलाले सार्वजनिक रुपमा आफूहरुका समस्या राख्न नसक्ने गरेको भन्दै गुनासो सुन्न गाउँपालिकाले निःशुल्क टोल फ्रि नम्बरको व्यवस्था गर्न सुझाव दिनुभयो । उहाँले स्थानीय सरकारले निःशुल्क यस्तो सेवा दिनुको साथै महिला सेलको व्यवस्था गरेर महिलाहरुका गुनासो र समस्याहरु राख्ने ठाउँ हुने बताउनुभयो ।  चन्द्रकोट गाउँपालिका वडा नम्वर ४ का थम्मनबहादुर बुढाथोकीले योजनाहरुमा काम गराउने र गर्नेहरुको ढिलासुस्तीका कारण समयमै निर्माणका कामहरु सम्पन्न हुन नसकेको गुनासो गर्नुभयो ।गाउँपालिकाले समयमै योजनाहरुको अनुगमन गरेमा गुणस्तरीय र तोकिएकै समयमा योजना सम्पन्न हुने बताउनुभयो । प्राविधिकहरुले पनि योजनाहरु कार्यान्वयनको समयमा उचित समय दिन नसक्ने र हतारमा गरेका कामहरुले पछि समस्या आउने बताउनुभयो ।चन्द्रकोट गाउँपालिकाका अध्यक्ष युवराज केसीले विद्यालयहरुमा निःशुल्क सेनेटरी प्याडको व्यवस्था गरेको बताउनुभयो । उहाँले अन्य सार्वजनिक स्थलहरु र सरकारी कार्यालयमा सेवा दिने बताउनुभयाे ।